Raippaluodon silta

Raippaluodon silta (ruots. Replotbron) on vuonna 1997 avattu vinoköysisilta, joka yhdistää Raippaluodon saaren mantereeseen Mustasaaren kunnassa. Silta on Suomen toiseksi pisin, 1 045 metriä. Valmistumisestaan vuoteen 2026 asti se oli Suomen pisin silta, kunnes Helsingin lähes 1 200 metriä pitkä Kruunuvuorensilta avautui. Raippaluodon silta on kuitenkin edelleen Suomen pisin maantiesilta. Raippaluodon silta rakennettiin korvaamaan lauttayhteys. Sillan rakentaminen maksoi noin 150 miljoonaa markkaa (noin 25 miljoonaa euroa). Silta on osa seututietä 724. Sillan on suunnitellut oululainen suunnittelutoimisto SuunnitteluKortes. On ehdotettu, että Raippaluodon sillan jatkeeksi rakennettaisiin Merenkurkun silta Ruotsiin. Raippaluodon sillan peruskivi muurattiin 3. kesäkuuta 1996, ja presidentti Martti Ahtisaari avasi sillan liikenteelle 27. elokuuta 1997. Raippaluodon silta oli ensimmäinen yli kilometrin mittainen silta Suomessa. Siltaan käytettiin 5 000 tonnia terästä sekä 20 000 tonnia betonia. Maansiirtotöiden aikana siirrettiin noin 50 000 tonnia maa-ainesta. Silta Raippaluodon sillan pituus on 1 045 metriä. Siltakannen leveys on 12 metriä, josta kahdeksan metriä on kaksikaistaisen ajoradan käytössä, ja loput vajaat neljä metriä toimii jalankulun ja pyöräilyn väylänä. Sillan kokonaispinta-ala on 12 540 m². Pisin silta-aukko on pituudeltaan 250 metriä ja sen vapaa korkeus on 26 metriä. Kannatinpylväät kohoavat 82 metrin korkeuteen. "Siltarumpupolitiikka" Helsingin Sanomat piti esimerkkinä siltarumpupolitiikasta Raippaluodon siltaa: liikenneministeri Ole Norrback päätti rakennuttaa omaan vaalipiiriinsä pitkän ja kalliin sillan pieneen Raippaluodon saareen, vaikka lossi olisi ollut paljon halvempi (1997). Lähteet Aiheesta muualla Kuvia tai muita tiedostoja aiheesta Raippaluodon silta Wikimedia Commonsissa Replot Bridge Structurae: International Database and Gallery of Structures.